Varsler flom i vest og sør - full storm i nord
Et enormt lavtrykksområde vil ramme hele Vest-Europa fra Spania i sør til Finnmark i nord. Uværet vil føre til full storm lengst nord i Norge, og fare for oversvømmelser på Vestlandet. Østlandet er det eneste området som blir delvis skjermet for uværet. Sjekk været i hele landet nederst i saken! Fredag sendte Norges vassdrags- og energidirektorat (NVE) et varsel som gjelder Vestlandet sør for Stad og Agder-fylkene lørdag og søndag. - Store nedbørmengder i form av regn, kombinert med snøsmelting, vil i helga gi raskt økende vannføring i bekker og elver på Vestlandet og i Agder. Mest nedbør ventes lørdag, skriver NVE i meldingen.De melder at det er fare for lokale oversvømmelser som følge av at is og snø delvis tetter rør, sluk og andre avløpsveier. De advarer også mot at kombinasjonen regn og snøsmelting gir økt skredfare. - Dette gjelder spesielt terreng med bratte skråninger og langs bekkeløp, melder de. Meteorologisk institutt har sendt ut såkalt OBS-varsel for flere områder. På Vestlandet sør for Stad er det meldt liten storm natt til lørdag, etterfulgt at store mengder nedbør. Dette vil også gi stor snøskredfare. I Agder varsles det vanskelige kjøreforhold på grunn av det som kommer fallende eller øsende fra himmelen.Det kanskje mest spektakulære været ventes i området Salten og Ofoten, og Troms og fjordstrøkene i Vest-Finnmark. Fra lørdag morgen ventes full storm med vindkast opp til hele 35 meter i sekun det. Dette er tett opp under grensen for ekstremvær. - De som vet at de rammes ved sør-austlig vindretning, bør sikre løse gjenstander ute. Vindkastene vil komme og gå, sier statsmeteorolog Rafael Escobar Løvdahl. Dermed fortsetter uværet. Torsdag kveld og natt til fredag var det Midt-Norge som var hardest rammet. Torsdag kveld måtte for eksempel hurtigruteskipet «MS Kong Harald» snu etter å ha møtt orkan i kastene over Folda i Nord-Trøndelag. Ellers ventes det vanskelige kjøreforhold i store deler av landet. Sjekk viktige trafikkmeldinger fra Statens vegvesen HERVinden begynte allerede torsdag ettermiddag å øke lengst sør i landet. Vindstyrken vil gradvis øke utover kvelden og når toppen natt til lørdag. I tillegg til vinden, vil det komme mye nedbør. Stormgeo venter i gjennomsnitt 60 millimeter nedbør det neste døgnet på Sør- og Vestlandet. Enkelte steder vil det komme så mye som 80 millimeter. - På kysten av Vestlandet kan det komme opp i full storm enkelte steder i natt, men vinden vil gradvis avta utover natten i morgen. Lavtrykket bringer også med seg mye mild luft som gir nedbør i form av regn. Sammen med snøsmelting vil det gi vannføring over en femårsflom, sier vakthavende meteorolog ved Stormgeo, Solbjørg Apeland. Tidlig på dagen lørdag, vil nedbøren fryse når den treffer bakken og gi vanskelige kjøreforhold på Sørlandet.Østlandet blir skjermet for det verste uværet. Indre strøk av Østlandet vil få snø først på dagen som går over til regn utover dagen. - Det blir stigende temperaturer og snøgrensa går opp til 600 til 1000 meter utover lørdagen. Kysten vil få sørvestlig bris og liten kuling, sier Apeland.Lavtrykket beveger seg nordover, og Midt-Norge vil få den verste vinden utpå dagen lørdag. Vinden følges av nedbør også her. - Det blir snø og sludd først på dagen som gradvis går over til regn. Det blir liten til stiv kuling utsatte steder på Sunnmøre, som kan gå over i sterk kuling. Vinden er sterkest på Vestlandet i natt, og vil øke utover ettermiddagen og kvelden i Midt-Norge, sier Apeland.Nord-Norge vil få den sterkeste vinden fra lavtrykket. På ettermiddagen lørdag vil det komme vindkast med orkan styrke i deler av Troms og Finnmark. - Vi følger ekstra nøye med på dette lavtrykket når det kommer opp i Nord-Norge. Kombinasjonen med kald luft i innlandet gir veldig kraftige vindkast. I tillegg kommer det litt snø som gir snøfokk og vanskelige kjøreforhold, sier Apeland.
Mye nedbør og snøsmelting kan gi problemer på store deler av Vestlandet og Sørlandet i helgen. I nord blir det farlig sterk vind.